‘શું વાત કરો છે જીવણલાલ શેઠ ? તો તો તમારા મોઢામાં ઘી-સાકર. ઝટ બોલો ભાઈ.’ ચંપકલાલે અધીરા થઈ રાજીપો બતાવ્યો એટલે શેઠે પોરસાઈને માંડીને બધી વાત કરી. ને વાત પૂરી થતાં જ કોઈ બોલી ઊઠ્યું, ‘આખુંય મંદિર આરસપહાણનું બનાવવું છે. ચોમાસામાં માટી, ધૂળથી જગ્યા કેટલી બગડી જાય છે ? લોકો આ અદ્‍ભુત મંદિર જોઈને છક થઈ જશે છક. આ મંદિર આખાય શહેરમાં… અરે શહેરમાં શું ? આખા પંથકમાં સર્વશ્રેષ્ઠ બનીને રહેશે. કેમ છે બાકી આપણો ‘માસ્ટર પ્લાન’ ?’